b'\n_START_ARTICLE_\nWilson Raj Perumal\n_START_PARAGRAPH_\nWilson Raj Perumal (s. 31. hein\xc3\xa4kuuta 1965) on singaporelainen vedonly\xc3\xb6nnin v\xc3\xa4litt\xc3\xa4j\xc3\xa4, jota on ep\xc3\xa4ilty rahanpesurikoksista muun muassa suomalaisessa jalkapallossa. _NEWLINE_Perumal kuuluu Singaporen tamiliv\xc3\xa4hemmist\xc3\xb6\xc3\xb6n. H\xc3\xa4net on kotimaassaan tuomittu viiden vuoden vankeusrangaistukseen poliisin p\xc3\xa4\xc3\xa4lle ajamisesta, mutta h\xc3\xa4n pakeni ensin Britanniaan, sitten Suomeen, jossa h\xc3\xa4net otettiin kiinni helmikuussa 2011._NEWLINE_Perumalin ep\xc3\xa4ill\xc3\xa4\xc3\xa4n v\xc3\xa4litt\xc3\xa4neen seuroihin omia pelaajiaan ja siten voineen vaikuttaa pelituloksiin. H\xc3\xa4n on julkistetuissa kuulusteluasiakirjoissa sanonut teht\xc3\xa4v\xc3\xa4kseen kehitell\xc3\xa4 otteluiden manipulointiin liittyvi\xc3\xa4 uusia ideoita. Vedonly\xc3\xb6nti on tapahtunut l\xc3\xa4hinn\xc3\xa4 Kiinan markkinoilla._NEWLINE_Hein\xc3\xa4kuussa 2011 Perumal tuomittiin Lapin k\xc3\xa4r\xc3\xa4j\xc3\xa4oikeudessa kahden vuoden ehdottomaan vankeuteen lahjomisesta elinkeinotoiminnassa, v\xc3\xa4\xc3\xa4rennyksest\xc3\xa4, valtionrajarikoksesta ja haitanteosta virkamiehelle. Tuomio tuli Rovaniemen Palloseuran ottelutulosten j\xc3\xa4rjest\xc3\xa4misest\xc3\xa4 vuosina 2008\xe2\x80\x932011. H\xc3\xa4n oli k\xc3\xa4rsinyt tuomiosta vuoden, kun h\xc3\xa4net luovutettiin Unkariin. Siell\xc3\xa4 h\xc3\xa4n auttoi viranomaisia sik\xc3\xa4l\xc3\xa4isess\xc3\xa4 ottelumanipulaatiossa mutta ollut samaan aikaan taustalla manipuloimassa Australian jalkapallo-ottelujen tuloksia._NEWLINE_Perumal otettiin kiinni Suomessa j\xc3\xa4lleen huhtikuussa 2014. Taustalla oli Singaporen antama kansainv\xc3\xa4linen etsint\xc3\xa4kuulutus. Luovutuksesta p\xc3\xa4\xc3\xa4tt\xc3\xa4\xc3\xa4 oikeusministeri\xc3\xb6. H\xc3\xa4nen Suomen-matkansa syist\xc3\xa4 ei ole tietoa, mutta ep\xc3\xa4ilyksi\xc3\xa4 on, ett\xc3\xa4 kyse olisi j\xc3\xa4lleen ottelutuloksien j\xc3\xa4rjestelyst\xc3\xa4. Suomen houkuttelevuus johtuu siit\xc3\xa4, ett\xc3\xa4 lains\xc3\xa4\xc3\xa4d\xc3\xa4nt\xc3\xb6 ei tunne urheilurikoksia. Rangaistukset rikollisesta toiminnasta ovat pienempi\xc3\xa4 kuin muissa Euroopan maissa tai muualla maailmassa._NEWLINE_Perumalin toimia on tutkittu my\xc3\xb6s Britanniassa.'